དོན་ཚན་བཅུ་དྲུག་པ།རྫོང་རིམ་པ་ཡན་གྱི་མི་དམངས་སྲིད་གཞུང་གིས་ངེས་པར་དུ་ཞིང་ནང་ཆུ་བེད་ཀྱི་རྨང་གཞིའི་སྒྲིག་བཀོད་དང་།ཞིང་འབྲོག་ཁུལ་གྱི་འཐུང་ཆུའི་ལས་གཞི།གྲོང་ཁྱེར་གྲོང་གསེབ་ཀྱི་ཆུ་འདོན་ལས་གཞི།ཐན་འགོག་གི་འཕྲལ་མཁོའི་ཆུ་རྩ་དང་དེའི་ལེ་ལག་སྒྲིག་བཀོད་བཅས་ཀྱི་འཛུགས་སྐྲུན་ལ་ཤུགས་སྣོན་རྒྱག་དགོས་པ་དང་།གེགས་འགོག་གི་འཕྲལ་མཁོའི་ལས་གྲྭ་དང་དེའི་ལེ་ལག་སྒྲིག་བཀོད་འཛུགས་སྐྲུན་དང་།ཆུ་བསྲིའི་བསྒྱུར་བཟོའི་ལས་དོན་ཡག་པོ་བསྒྲུབ་རྒྱུ་སྒྲིག་འཛུགས་བྱས་ཏེ་ཐན་འགོག་ཆུ་འདོན་གྱི་ནུས་པ་དང་ཆུའི་ཐོན་ཁུངས་བེད་སྤྱོད་བྱེད་པའི་ནུས་ཕྱོད་ཆེ་རུ་གཏོང་དགོས།བཅའ་ཁྲིམས་དང་།སྲིད་འཛིན་ཁྲིམས་སྲོལ།རྒྱལ་སྲིད་སྤྱི་ཁྱབ་ཁང་བཅས་ཀྱིས་དོ་དམ་བྱེད་ཕྱོགས་ཁ་གསལ་བཟོས་པའི་ཆུའི་ལས་གྲྭ་ཕུད།རང་སྐྱོང་ལྗོངས་ཀྱི་སྲིད་འཛིན་ས་ཁོངས་ནང་གི་ཆུའི་ལས་གྲྭའི་དོ་བདག་དང་ལས་གཉེར་དོ་དམ་པས་ངེས་པར་དུ་ཆུའི་ལས་གྲྭའི་བདེ་འཇགས་དོ་དམ་གྱི་འགན་འཁྲིའི་ལམ་ལུགས་འཛུགས་དགོས་པ་དང་།ཆུའི་ལས་གྲྭར་འཆར་ཅན་གྱི་ཉམས་གསོ་དང་།བདག་སྐྱོང་།དོ་དམ་བཅས་བྱེད་རྒྱུར་ཤུགས་སྣོན་བརྒྱབ་སྟེ་རྒྱུན་གཏན་བཞིན་འཁོར་སྐྱོད་ཐུབ་པའི་འགན་ལེན་བྱེད་དགོས།ཆུའི་སྲིད་འཛིན་གཙོ་འགན་སྡེ་ཚན་གྱིས་ངེས་པར་དུ་ཆུའི་ལས་གྲྭའི་བདེ་འཇགས་ལ་ལྟ་སྐུལ་ཞིབ་བཤེར་བྱེད་རྒྱུར་ཤུགས་སྣོན་རྒྱག་དགོས།